CELEX: 32021D1777
Language: lt
Date: 2021-10-05 00:00:00
Title: Tarybos įgyvendinimo sprendimas (ES) 2021/1777 2021 m. spalio 5 d. kuriuo Italijai leidžiama taikyti sumažintus mokesčių tarifus į Kampjone d’Italijos savivaldybę tiekiamam gazoliui, kuris naudojamas šildymui, ir elektros energijai, tiekiamai į tą savivaldybę

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 360/115
               
            
         TARYBOS ĮGYVENDINIMO SPRENDIMAS (ES) 2021/1777
         2021 m. spalio 5 d.
         kuriuo Italijai leidžiama taikyti sumažintus mokesčių tarifus į Kampjone d’Italijos savivaldybę tiekiamam gazoliui, kuris naudojamas šildymui, ir elektros energijai, tiekiamai į tą savivaldybę
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2020 m. rugpjūčio 7 d. raštu Italijos valdžios institucijos paprašė leisti pagal Direktyvos 2003/96/EB 19 straipsnį 2021 m. sausio 1 d. – 2026 m. gruodžio 31 d. laikotarpiu taikyti sumažintus mokesčių tarifus, taikomus į Kampjone d’Italijos savivaldybę tiekiamam gazoliui, kuris naudojamas šildymui, ir elektros energijai. 2021 m. sausio 19 d. Italija pateikė prašymą pagrindžiančios papildomos informacijos ir paaiškinimus;
                  
               
                     (2)
                  
                  
                     Kampjone d’Italija savivaldybė – labai mažas ir nedaug gyventojų turintis Italijos eksklavas Šveicarijoje. Vietovė kalnuota, o tai riboja miestų plėtrą, pramoninę veiklą ir bendrą prieigą. Dėl savo geografinės padėties, nepakankamos prieigos prie gamtinių dujų tinklo ir nepalankių klimato sąlygų energinių produktų tiekimo į Kampjone d’Italija sąnaudos yra didelės, nepriklausomai nuo to, ar jie tiekiami iš Šveicarijos, ar iš Italijos. Be to, 2020 m. sausio 1 d. Kampjone d’Italija tapo Sąjungos muitų teritorijos dalimi, todėl išaugo namų ūkių ir įmonių energijos sąnaudos. Be to, Kampjone d’Italija patiria rimtą ekonomikos krizę, kurią paaštrino COVID-19 pandemija;
                  
               
                     (3)
                  
                  
                     siekiant sumažinti dideles energijos sąnaudas Kampjone d’Italija, turėtų būti sumažinti mokesčių tarifai tam tikriems energiniams produktams;
                  
               
                     (4)
                  
                  
                     Komisija apsvarstė prašomą priemonę ir nustatė, kad ji neiškreipia konkurencijos, netrukdo tinkamai veikti vidaus rinkai ir negali būti laikoma nesuderinama su ES aplinkos, energetikos ir transporto politika. Sumažintas mokesčių tarifas, taikomas gazoliui, ir elektros energijai ir toliau būtų lygus arba didesnis už Direktyvoje 2003/96/EB nustatytus minimalius apmokestinimo lygius ir iš dalies kompensuotų padidėjusias energijos sąnaudas Kampjone d’Italijos savivaldybėje. Mokesčio sumažinimas nėra sumuojamas su kokiu nors kitu mokesčių sumažinimu;
                  
               
                     (5)
                  
                  
                     todėl Italijai turėtų būti leista Kampjone d’Italijos savivaldybėje gazoliui, kuris naudojamas šildymui, ir elektros energijai taikyti sumažintus mokesčių tarifus;
                  
               
                     (6)
                  
                  
                     siekiant užtikrinti, kad būtų pasiekti nukrypti leidžiančios priemonės tikslai, visų pirma tikslai išvengti esamų Kampjone d’Italijos ekonominių, socialinių ir geopolitinių aplinkybių trikdomojo poveikio ir užtikrinti vienodas sąlygas sumažinant dideles išlaidas energijai, tikslinga, kad šis sprendimas būtų taikomas nuo 2021 m. sausio 1 d. Numatant, kad nukrypti leidžianti priemonė bus taikoma nuo ankstesnės nei įsigaliojimo datos, atsižvelgiama į teisėtus rinkos operatorių ir pavienių asmenų lūkesčius, nes nukrypti leidžianti priemonė nepažeidžia jų teisių ir pareigų;
                  
               
                     (7)
                  
                  
                     kiekvieno pagal Direktyvos 2003/96/EB 19 straipsnio 2 dalį suteikiamo leidimo galiojimo laikotarpis turi būti griežtai apribotas. Siekiant Kampjone d’Italijos savivaldybei suteikti pakankamą tikrumą, leidimas turėtų būti suteikiamas šešerių metų laikotarpiui. Vis dėlto, siekiant užtikrinti, kad nebūtų pakenkta būsimai esamos teisinės sistemos raidai, tikslinga numatyti, kad jeigu Taryba, veikdama Sutarties dėl Europos Sąjungos veikimo 113 straipsnio pagrindu, įvestų pakeistą bendrąją energinių produktų apmokestinimo sistemą, prie kurios šis leidimas nebūtų pritaikytas, jis nustotų galioti tą dieną, kurią būtų pradedamos taikyti tos pakeistos bendrosios sistemos taisyklės;
                  
               
                     (8)
                  
                  
                     šis sprendimas neturi poveikio Sąjungos taisyklių, susijusių su valstybės pagalba, taikymui,
                  
               PRIĖMĖ ŠĮ SPRENDIMĄ:
         
            1 straipsnis
            Italijai leidžiama leisti taikyti sumažintą mokesčių tarifą į Kampjone d’Italijos savivaldybę tiekiamam gazoliui, kuris naudojamas šildymui, ir elektros energijai, jei laikomasi Direktyvos 2003/96/EB 9 ir 10 straipsniuose nurodytų minimalių apmokestinimo lygių.
         
         
            2 straipsnis
            Šis sprendimas taikomas nuo 2021 m. sausio 1 d. – 2026 m. gruodžio 31 d.
            Tačiau jeigu Taryba, veikdama Sutarties dėl Europos Sąjungos veikimo 113 straipsnio arba kitos susijusios nuostatos pagrindu, įvestų pakeistą bendrąją energinių produktų apmokestinimo sistemą, prie kurios šio sprendimo 1 straipsniu suteiktas leidimas nebūtų pritaikytas, šis sprendimas nustoja galioti tą dieną, kurią būtų pradedamos taikyti tos bendrosios taisyklės.
         
         
            3 straipsnis
            Šis sprendimas skirtas Italijos Respublikai.
         
         
            Priimta Liuksemburge 2021 m. spalio 5 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  OL L 283, 2003 10 31, p. 51.